VDSS Sklep Psp 49/2022
Sodna praksa Višjega delovnega in socialnega sodišča, 2022-02-23

Elizabeta Šajn Dolenc (preds.), mag. Lilijana Strban (poroč.), Nada Perič Vlaj

nagrada za izdelavo izvedenskega mnenja - znižanje nagrade

Pritožba utemeljeno opozarja, da je nepravilno priznanje nagrade za zbiranje in proučevanje dodatne dokumentacije vsem trem članom izvedenskega organa. Mogoče je pritrditi pritožbi, da je sodišče zmotno uporabilo materialno pravo, ko je vsem trem članom izvedenskega organa priznalo nagrado za zbiranje in proučevanje dodatne dokumentacije v višini 102,00 EUR. Nesporno je sodišče pridobivanje zdravstvenega kartona tožnice naložilo izvedenskemu organu in ne posameznim članom izvedenskega organa. Pravilna je pritožbena trditev, da je bil zdravstveni karton pridobljen (najverjetneje) samo enkrat. Temu ustrezno bi morala biti priznana nagrada za zbiranje in proučevanje zdravstvene dokumentacije samo enkrat.

Pritožbi se ugodi in se sklep sodišča prve stopnje spremeni tako, da se v I. točki izreka znesek 2.070,83 EUR nadomesti z zneskom 1.821,51 EUR in znesek 373,43 EUR z zneskom 328,54 EUR.

1. Sodišče prve stopnje je z izpodbijanim sklepom Komisiji za fakultetna izvedenska mnenja pri A. fakulteti Univerze v B. izvedenskemu organu za izvedensko delo z dne 8. 7. 2021 priznalo nagrado in nadomestilo za stroške v skupnem znesku 2.070,83 EUR, 22 % DDV v višini 373,43 EUR. Za nagrado in nadomestilo za stroške je zavezalo toženko.

2. Zoper sklep se pritožuje toženka iz razloga nepopolne ugotovitve dejanskega stanja ter zmotne uporabe materialnega prava. Predlaga, da sodišče izpodbijani sklep spremeni tako, da ustrezno zniža priznani znesek izvedenine, podrejeno pa izpodbijani sklep razveljavi ter vrne zadevo sodišču prve stopnje v novo odločanje. Sodišče je z izpodbijanim sklepom priznalo izvedenskemu organu, v katerem je sodeloval primarij prof. dr. C. C., prof. dr. D. D., prof. dr. E. E. vsakemu članu 102,00 EUR za študij spisa (od 50 do 200 strani), 102,00 EUR za zbiranje in proučevanje dodatne dokumentacije (zdravstveni karton tožnice od 100 do 200 strani), 51,00 EUR za manj zahteven klinični pregled tožnice, 306,00 EUR za pisno izdelavo izvedenskega mnenja. Priznalo je nagrado za izvedensko delo skupaj z nadomestilom za stroške (14,40 EUR materialnih stroškov) 1.697,40 EUR skupaj z DDV, ki znaša 373,43 EUR pa 2.070,83 EUR. Tožena stranka nasprotuje priznanju nagrade za zbiranje in proučevanje dokumentacije od 100 – 200 strani vsem trem članom izvedenskega organa. Ta pripada sodnemu izvedencu zgolj kadar sam pridobiva dodatno dokumentacijo. Sodišče je izvedenskemu organu res naložilo pridobivanje dodatne medicinske dokumentacije, vendar je bil tožničin zdravstveni karton pridobljen za vse tri člane izvedenskega organa samo enkrat, zato bi se morala nagrada za zbiranje in proučevanje dodatne dokumentacije priznati zgolj enkrat oziroma za enega člana, pri odmeri nagrade za preostala dva člana, pa bi sodišče moralo priznati zgolj nagrado za študij spisa, upoštevajoč obseg sodnega spisa s prilogami, povečanega za obseg dodatne medicinske dokumentacije, ki je del zdravstvenega kartona. To pomeni, da bi sodišče moralo priznati nagrado za zbiranje in proučevanje dokumentacije samo za enega člana v višini 102,00 EUR in ne za vse tri člane v višini 306,00 EUR.

4. Pritožba utemeljeno opozarja, da je nepravilno priznanje nagrade za zbiranje in proučevanje dodatne dokumentacije vsem trem članom izvedenskega organa. Mogoče je pritrditi pritožbi, da je sodišče zmotno uporabilo materialno pravo, ko je vsem trem članom izvedenskega organa priznalo nagrado za zbiranje in proučevanje dodatne dokumentacije v višini 102,00 EUR. Nesporno je sodišče pridobivanje zdravstvenega kartona tožnice naložilo izvedenskemu organu in ne posameznim članom izvedenskega organa. Pravilna je pritožbena trditev, da je bil zdravstveni karton pridobljen (najverjetneje) samo enkrat.

Temu ustrezno bi morala biti priznana nagrada za zbiranje in proučevanje zdravstvene dokumentacije samo enkrat.

5. Zaradi navedenega je potrebno priznati izvedenskemu organu nagrado v višini 1.479,00 EUR, upoštevajoč materialne stroške 1.493,40 EUR ter ob dodatno priznanem 22 % DDV-ju v višini 328,54 EUR, priznati nagrado za izvedensko delo skupaj z nadomestilom za stroške znesek v višini 1.821,51 EUR. Znesek 2.070,83 EUR se tako nadomesti z zneskom 1.821,51 EUR in znesek 373,43 EUR z zneskom 328,54 EUR.

6. Ker je izvedenski organ do nagrade po 2. točki prvega odstavka 38. člena Pravilnika v višini 102,00 EUR upravičen samo enkrat, ne pa trikrat, je posledično potrebno priznane zneske ustrezno znižati.

Če ni bilo tako, bi moralo biti to posebej obrazloženo.

Pravilnik o sodnih izvedencih, sodnih cenilcih in sodnih tolmačih (2018) - člen 38, 38/1, 38/1-2.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.